

Beretning for ”Cykling for alle” 2026
I 2026 har vi endnu engang afholdt cykelkurser for kvinder, som ikke har lært at cykle i deres hjemland, eller som er utrygge ved at cykle. 


Foråret 2026
I foråret vendte vi tilbage til Sprogskolen på Vævervej. Det var en stor succes, fordi vi underviste kvinderne i deres normale skoletid, hvor de fik lov til at lære at cykle i stedet for at have danskundervisning. Sprogskolen ser stor værdi i projektet, da cykling giver kvinderne en helt ny frihed. Det gør det muligt for dem at cykle sammen med deres børn, det er billigere end bussen, og det er en stor hjælp, hvis de senere skal videre på Social- og Sundhedsskolen eller arbejde i hjemmeplejen. 

Vi lånte Jehovas Vidners parkeringsplads, hvilket gav os rigtig gode forhold til at øve på. Kurset kørte i 8 uger med undervisning én gang om ugen. Kvinderne gjorde store fremskridt. Nogle af dem var også ude i den virkelige trafik for at lære at færdes sikkert, hvilket kræver meget øvelse. 


Efteråret 2026
Da Sprogskolen flyttede til Sct. Mogensgade, flyttede vi med. Selvom pladsforholdene her er vanskeligere, har vi tilpasset os ved at trække cyklerne op til politistationen, hvor vi kan træne godt og sikkert. 

Efterårsholdet består både af gengangere fra foråret og nye, utrænede kvinder. De udviser alle et fantastisk gåpåmod, og vi er sikre på, at de nok skal lære at cykle. 


Tak for indsatsen
Vores projekt handler ikke kun om at lære at cykle. Det handler i høj grad også om sprogtræning og om at skabe gode oplevelser mellem kursisterne og de frivillige. 

En stor tak skal lyde til alle frivillige og hjælpere for deres store fleksibilitet, hjælpsomhed og gode humør. Det er skønt at se, at der hele tiden kommer nye til, som har lyst til at gøre en forskel. 

